Taxistaking Maandag in die Wes-KaapArgieffoto Verskeie eenhede van die Suid-Afrikaanse Polisiediens in die Wes-Kaap staal hulself vir die beplande taxibetoging wat Maandag, 18 September 2017, begin. Beamptes van die openbareorde-eenheid, blitspatrollie, honde-eenheid en ander eenhede sal op verskeie plekke en by taxistaanplekke ontplooi word om die veiligheid van pendelaars en motoriste te verseker, het brig. Novela Potelwa, woordvoerder van die polisie, gesê. Die polisie se lugvleuel sal ook op bystand wees. “Die polisie werk nou saam met ander wetstoepassingsbeamptes van die metropolisie en verkeersdienste om te voorkom dat paaie gesluit word en die verkeer ontwrig word,” het Potelwa verduidelik. “Ons maan diegene wat aan die staking deelneem, om ander padgebruikers te respekteer wat nie aan die staking deelneem nie. Ons sal nie huiwer om op te tree teen diegene wat die wet oortree of die regte van ander skend nie. Op grond van kennisgewings wat op sosiale media versprei word, sal geen taxidienste Maandag in die provinsie beskikbaar wees nie.